b"\n_START_ARTICLE_\nMike Smith (j\xc3\xa4\xc3\xa4kiekkoilija)\n_START_SECTION_\nUra\n_START_PARAGRAPH_\nSmith aloitti j\xc3\xa4\xc3\xa4kiekon kotikaupunkinsa joukkuessa OJHL-junnuliigassa. Vuonna 1999 h\xc3\xa4n liittyi OHL-juniorisarjassa pelaavaan Kingston Frontenacsiin, mist\xc3\xa4 h\xc3\xa4n siirtyi seuraavana vuonna Sudbury Wolvesiin. Kausi oli kohtalainen menestys ja kauden j\xc3\xa4lkeen kes\xc3\xa4ll\xc3\xa4 j\xc3\xa4rjestetyss\xc3\xa4 NHL:n varaustilaisuudessa Dallas Stars varasi h\xc3\xa4net, joskin varsin alhaisella numerolla 161. Smith jatkoi t\xc3\xa4m\xc3\xa4n j\xc3\xa4lkeen viel\xc3\xa4 kauden 2001\xe2\x80\x932002 Sudbury Wolvesissa.\n_START_SECTION_\nAmmattilaisura\n_START_PARAGRAPH_\nSmith siirtyi ammattilaiseksi tehty\xc3\xa4\xc3\xa4n sopimuksen Dallasin kanssa vuonna 2002. Aluksi h\xc3\xa4n siirtyi Dallasin farmijoukkueen Utah Grizzliesin farmiin ECHL-seura Lexington Men O'Wariin, ja pelasi koko kauden vaihdellen ECHL:n ja AHL:n v\xc3\xa4lill\xc3\xa4. Smith vakiinnutti paikkansa AHL-liigassa, ja Dallasin farmijoukkueen vaihtuessa h\xc3\xa4n pelasi Grizzliesiss\xc3\xa4, Houston Aerosissa ja Iowa Starsissa kauteen 2005\xe2\x80\x932006 saakka._NEWLINE_Smith loukkasi olkap\xc3\xa4\xc3\xa4ns\xc3\xa4 kev\xc3\xa4\xc3\xa4ll\xc3\xa4 2006, mik\xc3\xa4 lopetti h\xc3\xa4nen kautensa ja h\xc3\xa4net piti leikata. Toivuttuaan h\xc3\xa4n p\xc3\xa4\xc3\xa4si osallistumaan Dallasin kauden alun harjoitusleirill\xc3\xa4 ja h\xc3\xa4net nostettiin ensimm\xc3\xa4ist\xc3\xa4 joukkueeseen kaudeksi 2006\xe2\x80\x932007, sill\xc3\xa4 Dallas tarvitsi Marty Turcon taakse varamaalivahtia. Tulokaskaudellaan Smith sai pelata 23 ottelussa ja h\xc3\xa4net valittiin tulokkaiden t\xc3\xa4hdist\xc3\xb6kent\xc3\xa4lliseen. Kauden aikana h\xc3\xa4n sai 160\xc2\xa0km/h nopeudella tulleen ly\xc3\xb6ntilaukauksen p\xc3\xa4\xc3\xa4h\xc3\xa4ns\xc3\xa4 ja joutui olemaan hetken sivussa aivot\xc3\xa4r\xc3\xa4hdyksen takia._NEWLINE_Kaudella 2007\xe2\x80\x932008 Smith jatkoi Turcon kakkosmaalivahtina, mutta pelaajakauppojen takarajalla h\xc3\xa4net myytiin isossa kaupassa Jussi Jokisen ja Jeff Halpernin kanssa Tampa Bay Lightningiin vaihdossa Brad Richardsiin ja Johan Holmqvistiin. Tampa Bayssa Smithist\xc3\xa4 tuli joukkueen selv\xc3\xa4 ykk\xc3\xb6smaalivahti. Kaudella 2008\xe2\x80\x932009 h\xc3\xa4n ehti pelata joukkueen maalilla 41 ottelua, kunnes sai j\xc3\xa4lleen aivot\xc3\xa4r\xc3\xa4hdyksen ja joutui olemaan loppukauden poissa._NEWLINE_Kaudella 2009\xe2\x80\x932010 Smith pelasi 42 ottelussa ja Tampa Bayn toinen maalivahti Antero Niittym\xc3\xa4ki 49 ottelussa. Smith oli kauden aikana sivussa kuudesta ottelusta niskavamman vuoksi. Kaudella 2010\xe2\x80\x932011 h\xc3\xa4n oli joukkueensa maalivahdeista vasta kolmanneksi eniten otteluita pelannut Dwayne Rolosonin ja Dan Ellisin j\xc3\xa4lkeen. Joulukuun 2010 ja tammikuun 2011 v\xc3\xa4lill\xc3\xa4 h\xc3\xa4n oli sivussa polvivamman vuoksi, mink\xc3\xa4 j\xc3\xa4lkeen l\xc3\xa4hetettiin helmikuussa 2011 AHL:n Norfolk Admiralsiin. H\xc3\xa4n pelasi Norfolkissa viisi ottelua ennen kutsua takaisin NHL:\xc3\xa4\xc3\xa4n. My\xc3\xb6hemmin kauden aikana h\xc3\xa4n pelasi uransa ensimm\xc3\xa4iset ottelut NHL:n pudotuspeleiss\xc3\xa4, joissa oli tuolloin joukkueensa kakkosmaalivahti._NEWLINE_Hein\xc3\xa4kuussa 2011, sopimuksensa Tampa Bay Lightningin kanssa p\xc3\xa4\xc3\xa4tytty\xc3\xa4, Smith siirtyi Phoenix Coyotesiin kaksivuotisella kahden miljoonan dollarin sopimuksella. Smith teki 3. huhtikuuta 2012 uuden enn\xc3\xa4tyksen ollen eniten torjuntoja yhdess\xc3\xa4 nollapeliss\xc3\xa4 ottanut maalivahti. H\xc3\xa4n pys\xc3\xa4ytti 54 laukausta Columbus Blue Jacketsia vastaan. Ben Scrivens rikkoi h\xc3\xa4nen enn\xc3\xa4tyksens\xc3\xa4 29. tammikuuta 2014 torjumalla 59 laukausta. Ensimm\xc3\xa4isell\xc3\xa4 kaudellaan Coyotesissa Smith torjui joukkueelle 38 voittoa. Smith sijoittui viidenneksi \xc3\xa4\xc3\xa4nestyksess\xc3\xa4 parhaalle maalivahdille annettavan Vezina Trophyn voittajasta. _NEWLINE_Vuoden 2012 pudotuspeleiss\xc3\xa4 Smith johdatti Coyotesin ensimm\xc3\xa4isen kerran pudotuspelisarjan voittajaksi vuoden 1987 j\xc3\xa4lkeen, kun joukkue voitti Chicago Blackhawksin 4\xe2\x80\x932. Smith ja Coyotes eteniv\xc3\xa4t l\xc3\xa4ntisen konferenssin semifinaaleihin voittaen Nashville Predatorsin 4\xe2\x80\x931. Coyotes kohtasi tulevan Stanley Cup -mestarin Los Angeles Kingsin, jolle h\xc3\xa4visi voitoin 4\xe2\x80\x931._NEWLINE_5. hein\xc3\xa4kuuta 2013 Smith ja Coyotes solmivat kuuden vuoden mittaisen ja 34 miljoonan dollarin arvoisen jatkosopimuksen._NEWLINE_19. lokakuuta 2013 Smithist\xc3\xa4 tuli seitsem\xc3\xa4s NHL-maalivahti, joka onnistuu laukomaan kiekon maaliin. H\xc3\xa4n osui 0.1 sekuntia ennen Detroit Red Wingsi\xc3\xa4 vastaan pelatun pelin loppua._NEWLINE_Vuonna 2017 Smith kaupattiin Calgary Flamesiin._NEWLINE_Kes\xc3\xa4kuussa 2019 Smith ja Edmonton Oilers solmivat sopimuksen kaudeksi 2019\xe2\x80\x932020.\n_START_SECTION_\nMaajoukkueura\n_START_PARAGRAPH_\nSmith pelasi nelj\xc3\xa4 ottelua MM-kilpailuissa 2013 torjuntaprosentilla 94,4. H\xc3\xa4n kuului olympiakultaa voittaneeseen Kanadan joukkueeseen Sot\xc5\xa1issa 2014, muttei p\xc3\xa4\xc3\xa4ssyt pelaamaan. H\xc3\xa4n voitti maailmanmestaruuden T\xc5\xa1ekiss\xc3\xa4 2015. H\xc3\xa4n pelasi kisoissa kahdeksan ottelua torjuntaprosentilla 93,0."